CELEX: 
Language: et
Date: 2017-04-18 00:00:00
Title: KOMISJONI DELEGEERITUD MÄÄRUS (EL) …/…, millega muudetakse komisjoni delegeeritud määrust (EL) 2015/98, mis käsitleb Euroopa Parlamendi ja nõukogu määruse (EL) nr 1380/2013 artikli 15 lõikes 2 osutatud liidu rahvusvaheliste kohustuste kohaldamist vastavalt rahvusvahelisele Atlandi tuunikala kaitse konventsioonile ja Loode-Atlandi tulevase mitmepoolse kalanduskoostöö konventsioonile

SELETUSKIRI
            
            
               1.DELEGEERITUD ÕIGUSAKTI TAUST
            
            
               Reformitud ühise kalanduspoliitikaga nähakse ette lossimiskohustuse järkjärguline rakendamine kalade tagasiheite probleemi lahendamiseks. Lossimiskohustus on sätestatud Euroopa Parlamendi ja nõukogu 11. detsembri 2013. aasta määruse (EL) nr 1380/2013 (ühise kalanduspoliitika kohta) (edaspidi „alusmäärus“) artikli 15 lõikes 1. 
            
            
               Käesoleva määruse eesmärk on selgitada lossimiskohustuse kohaldamist nende ELi laevade puhul, mille suhtes kohaldatakse selliste piirkondlike kalandusorganisatsioonide poolt vastu võetud meetmeid, kus osaleb Euroopa Liit. Seega on määruse eesmärk tagada kõnealuses küsimuses liidu õigusnormide kooskõla rahvusvaheliste kohustustega ning piirkondlike kalandusorganisatsioonide otsuste liidupoolne järgimine. 
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Järgitud on delegeeritud õigusakti vastuvõtmise standardmenetlust. Liikmesriikide ekspertidega konsulteeriti 14. juulil 2016 Brüsselis toimunud koosolekul. Lisaks konsulteeriti sidusrühmadega kirjalikult 2016. aasta juulis ja augustis. 
            
            
               Kuna delegeeritud õigusakt põhineb alusmääruse artikli 15 lõikega 2 antud volitusel ega ole uus poliitiline algatus, ei olnud vaja mõjuhinnangut koostada.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Kavandatud meetmete kokkuvõte
            
            
               Alusmääruse artikliga 15 nähakse ette uus tagasiheitepoliitika, mille kohaselt tuleks kogu nende liikide saak, mille suhtes kohaldatakse püügi piirnorme, ja Vahemere puhul ka nende liikide saak, mille suhtes kohaldatakse määruse (EÜ) nr 1967/2006 III lisas kindlaks määratud alammõõte, lossida, st tuua kalalaeva pardale ja seal hoida, dokumenteerida, lossida ning arvestada püügikvootidest maha. 
            
            
               Alusmääruse artikli 15 lõikes 2 on sätestatud, et lossimiskohustus ei piira liidu suhtes kohalduvate rahvusvaheliste kohustuste, st piirkondlike kalandusorganisatsioonide võetud meetmete täitmist. Teatavate piirkondlike kalandusorganisatsioonide eeskirjad hõlmavad tagasiheitekohustust. Nende liikide puhul, mille suhtes jõustub lossimiskohustus 1. jaanuaril 2017 (püüki määratlevad liigid liidu vetest väljaspool asuvates vetes, mis ei kuulu kolmandate riikide suveräänsete õiguste või jurisdiktsiooni alla), on Loode-Atlandi Kalandusorganisatsioon (NAFO) kehtestanud kõnealused eeskirjad tursa, pikklesta, hariliku karelesta, lühiuimkalmaari, ruske soomuslesta, süvalesta, railaste, meriahvena, valge ameerikalutsu ja hariliku süvameregarneeli varude kohta. Eeskirju kohaldatakse liidu laevade suhtes. 
            
            
               Komisjonil on õigus võtta vastu delegeeritud õigusakte, et tagada liidu rahvusvaheliste kohustuste (piirkondlike kalandusorganisatsioonide eeskirjad ja otsused) täitmine ja sellest tulenev õiguskindlus. Käesolev delegeeritud õigusakt aitab selgitada lossimiskohustuse kohaldamist kalavarude suhtes, mida kõnealune kohustus hõlmab alates 1. jaanuarist 2017.
            
            
               Käesoleva delegeeritud õigusaktiga selgitatakse eelkõige, et kõnealuseid liike (tursk, pikklest, harilik karelest, lühiuimkalmaar, ruske soomuslest, süvalest, railased, meriahven, valge ameerikaluts ja harilik süvameregarneel) käsitlevaid NAFO kehtestatud eeskirju, mis ei vasta liidu alates 1. jaanuarist 2017 kohaldatavale lossimiskohustusele, kohaldatakse ka edaspidi liidu laevade suhtes, mis tegelevad kalapüügiga eelnimetatud piirkondliku kalandusorganisatsiooni jurisdiktsiooni all. 
            
            
               Õiguslik alus
            
            
               Määruse (EL) nr 1380/2013 artikli 15 lõige 2. 
            
            
               Subsidiaarsuse põhimõte
            
            
               Ettepanek tehakse liidu ainupädevusse kuuluvas valdkonnas (ELi toimimise lepingu artikli 3 lõike 1 punkt d). Subsidiaarsuse põhimõtet seetõttu ei kohaldata. 
            
            
               Proportsionaalsuse põhimõte
            
            
               Ettepanekuga tagatakse, et liidu õigus on tagasiheite küsimuses kooskõlas liidu rahvusvaheliste kohustustega ning et liit täidab otsuseid, mille on teinud piirkondlikud kalandusorganisatsioonid, kus osaleb Euroopa Liit. Kõnealuse eesmärgi saavutamiseks ei minda vajalikust kaugemale. 
            
         
         
            
               Õigusakti valik
            
            
               Kavandatud õigusakt: Komisjoni delegeeritud määrus, mis käsitleb määruse (EL) nr 1380/2013 artikli 15 lõikes 2 osutatud liidu rahvusvaheliste kohustuste kohaldamist vastavalt Loode-Atlandi tulevase mitmepoolse kalanduskoostöö konventsioonile. 
            
            
               4.MÕJU EELARVELE 
            
            
               Käesoleva meetmega ei kaasne täiendavaid liidu kulusid.
            
            
               KOMISJONI DELEGEERITUD MÄÄRUS (EL) …/…,
            
            
               18.4.2017,
            
            
               millega muudetakse komisjoni delegeeritud määrust (EL) 2015/98, mis käsitleb Euroopa Parlamendi ja nõukogu määruse (EL) nr 1380/2013 artikli 15 lõikes 2 osutatud liidu rahvusvaheliste kohustuste kohaldamist vastavalt rahvusvahelisele Atlandi tuunikala kaitse konventsioonile ja Loode-Atlandi tulevase mitmepoolse kalanduskoostöö konventsioonile
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 11. detsembri 2013. aasta määrust (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ, eriti selle artikli 15 lõiget 2, 
            
            
               ning arvestades järgmist:
            
            
               (1)Määrusega (EL) nr 1380/2013 on ette nähtud kohustus lossida kogu nende liikide saak, mille suhtes kohaldatakse püügi piirnorme, ja Vahemere puhul ka nende liikide saak, mille suhtes kohaldatakse alammõõte (edaspidi „lossimiskohustus“). Kõnealuse määruse artikli 15 lõikes 1 käsitletakse püüki liidu vetes või liidu kalalaevadega liidu vetest väljaspool asuvates vetes, mis ei kuulu kolmandate riikide suveräänsete õiguste või jurisdiktsiooni alla.
            
            
               (2)Nõukogu määruses (EÜ) nr 1386/2007 on sätestatud Loode-Atlandi Kalastusorganisatsiooni (NAFO), millega liit ühines 1978. aastal,
                  1
                reguleeritavas piirkonnas kohaldatavad kaitse- ja rakendusmeetmed. Teatavate NAFO kaitse- ja rakendusmeetmetega on kehtestatud tagasiheite kohustus seoses teatavate selliste liikide püügi ja kaaspüügiga, mille suhtes tuleks kohaldada lossimiskohustust. 
            
            
               (3)Määruse (EL) nr 1380/2013 artikli 15 lõikega 2 antakse komisjonile õigus võtta vastu delegeeritud õigusakte, et rakendada liidu õigusega kõnealuseid rahvusvahelisi kohustusi, sealhulgas eelkõige lossimiskohustusest tehtavaid erandeid.
            
            
               (4)Delegeeritud määrusega (EL) 2015/98
                  2
                on ette nähtud alates 1. jaanuarist 2015 kohaldatavad erandid NAFO kaitse- ja rakendusmeetmete kohaselt tagasi heidetava moiva püügi ja kaaspüügi lossimiskohustusest. 
            
            
               (5)Hiljemalt alates 1. jaanuarist 2017 kohaldatakse lossimiskohustust täiendavate püüki määratlevate liikide, sealhulgas NAFO reguleerimispiirkonnas püütud liikide suhtes. 
            
            
               (6)NAFO kaitse- ja rakendusmeetmete artikli 5 alusel kohaldatakse mõnede NAFO reguleerimispiirkonnas püütud kalavarude suhtes püügi piirnorme, välja arvatud NAFO rajoonis 3M püütud hariliku süvameregarneeli puhul, mida majandatakse püügikoormuste eraldamise teel. 
            
            
               (7)NAFO kaitse- ja rakendusmeetmete artiklis 6 on sätestatud kaaspüügi pardal hoidmise piirangud kalavarude kohta, mille puhul kohaldatakse püügi või püügikoormuse piirnorme, kui neid kalavarusid püütakse muude kalavarude kaaspüügina. NAFO kaitse- ja rakendusmeetmete artikli 6 lõike 3 punktis d, mida on rakendatud määruse (EÜ) nr 1386/2007 artikli 4 lõikega 2, on sätestatud, et juhtudel, mil on kehtestatud püügikeeld, ei või kaaspüügina klassifitseeritavate liikide pardal hoidmine ületada 1250 kg või 5 %, olenevalt sellest, kumb on suurem.
            
            
               (8)Lisaks on sätestatud NAFO kaitse- ja rakendusmeetmete artiklis 14, mida on rakendatud määruse (EÜ) nr 1386/2007 artikliga 10, et laevad ei või pardal hoida kohaldatavast alammõõdust väiksemaid kalu ja et need lastakse viivitamatult merre tagasi. 
            
            
               (9)NAFO kaitse- ja rakendusmeetmete I.A lisas on esitatud kõigi nende NAFO kalavarude, mille puhul kohaldatakse püügi piirnorme, iga-aastane kvooditabel. 
            
         
         
            
               (10)NAFO kaitse- ja rakendusmeetmete artiklites 5, 6 ja 14 on üheskoos sätestatud kohustus heita tagasi püük, mis ületab kindlaksmääratud püügi või kaaspüügi piirnorme. NAFO reguleerimispiirkonnas kala püüdvate liidu laevade puhul reguleeritakse järgmisi NAFO kalavarusid: tursk (rajoonides 2J3KL, 3M, 3NO), pikklest (rajoonides 3L ja 3NO), harilik karelest (rajoonides 3M ja 3LNO), lühiuimkalmaar (alapiirkondades 3 ja 4), ruske soomuslest (rajoonides 3LNO), süvalest (rajoonides 3LMNO), railased (rajoonides 3LNO), meriahven (rajoonides 3LN, 3M, 3O ja alapiirkonnas 2, rajoonides 1F ja 3K), valge ameerikaluts (rajoonides 3NO) ja harilik süvameregarneel (rajoonides 3LNO). On vaja täpsustada, millistes olukordades ei tohiks lossimiskohustust kohaldada, et tagada liidu rahvusvaheliste kohustuste järgimine ning õiguskindlus kaluritele.
            
            
               (11)On asjakohane täpsustada NAFO piirkonna määratlust, mille suhtes kavatsetakse kohaldada delegeeritud määruses (EL) 2015/98 sätestatud meetmeid, asendades kõnealuses määruses mõiste „NAFO konventsiooniala“ mõistega „NAFO reguleerimispiirkond“.
            
            
               (12)Seepärast tuleks delegeeritud määrust (EL) 2015/98 vastavalt muuta.
            
            
               (13)Pidades silmas määruse (EL) nr 1380/2013 artikli 15 lõikes 1 sätestatud ajakava, peaks käesolev määrus jõustuma kohe pärast selle avaldamist,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
            
               Delegeeritud määrust (EL) 2015/98 muudetakse järgmiselt.
            
            
               (1)Artiklit 2 muudetakse järgmiselt.
            
            
               (a)Punkt 1 asendatakse järgmisega:
            
            
               1)„NAFO reguleerimispiirkond“— Loode-Atlandi tulevase mitmepoolse kalanduskoostöö konventsiooni („NAFO konventsioon“) artikli I lõikes 2 määratletud ala;“.
            
            
               (b) Punkt 2 jäetakse välja.
            
            
               (2)Delegeeritud määruse (EL) 2015/98 III peatükk asendatakse järgmisega:
            
            
            
                
            
            
               „III PEATÜKK
            
            
               NAFO REGULEERIMISPIIRKOND
            
            
               Artikkel 6
            
            
               Kaaspüügi piirnormide arvutamine 
            
            
               1.
                     Käesolevas määruses osutatud kaaspüügi piirnorme kohaldatakse NAFO kaitse- ja rakendusmeetmete I.A lisas loetletud kalavarude (liikide ja rajoonide kombinatsioonide) puhul.
            
         
         
            
               2.
                     Iga varu puhul põhineb käesolevas määruses osutatud kaaspüügi osakaalu arvutus pardale jäetava asjaomase varu väljapüügi ja pardale jäetava kõikide varude kogupüügi suhtarvul.
            
            
               3.
                     Käesolevas määruses osutatud piirnormid ja osakaalud viitavad kontrolli ajal pardal hoitavate saakide kaaludele ja need arvutatakse rajoonide kaupa, kasutades püügipäevikusse kantud arvandmeid. Erandina ei hõlma põhjakalade kaaspüügi arvutus püütud harilike süvameregarneelide osakaalu kogu pardal olevas saagis. 
            
            
               Artikkel 6a 
            
            
               NAFO reguleerimispiirkonnas kohaldatavad üldised erandid 
            
            
               1.Erandina määruse (EL) nr 1380/2013 artikli 15 lõikest 1 ei hoita NAFO reguleerimispiirkonnas püütud kala pardal rohkem, kui on lubatud liidu õiguslikult siduva õigusaktiga kehtestatud kvoodi alusel. 
            
            
               2. Erandina määruse (EL) nr 1380/2013 artikli 15 lõikest 1 kohaldatakse määruse (EÜ) nr 1386/2007 artikli 4 lõiget 2, millega keelatakse hoida pardal selliste liikide kaaspüüki, mille püügi piirnormiks on liidu õiguslikult siduva õigusaktiga määratud 0, koguses üle 1250 kg või 5 %, olenevalt sellest, kumb on suurem. 
            
            
               3. Erandina määruse (EL) nr 1380/2013 artikli 15 lõikest 1 kohaldatakse määruse (EÜ) nr 1386/2007 artiklit 10, milles nõutakse, et kõnealuse määruse III lisas sätestatud alammõõtudest väiksemad kalad lastaks viivitamatult merre tagasi. 
            
            
               Artikkel 6b
            
            
               Tursk NAFO rajoonides 3NO 
            
            
               Erandina määruse (EÜ) nr 1386/2007 artikli 4 lõikest 2 ei jäeta pardale NAFO rajoonides 3NO kaaspüügina püütud turska (kui püügi piirnormiks on liidu õiguslikult siduva õigusaktiga määratud 0) koguses üle 1000 kg või 4 %, olenevalt sellest, kumb on suurem.
            
            
            
               Artikkel 6c
            
            
               Harilik karelest NAFO rajoonides 3LNO 
            
            
               Erandina määruse (EÜ) nr 1386/2007 artikli 4 lõikest 2 ei jäeta pardale NAFO rajoonides 3LNO ruske soomuslesta sihtpüügil kaaspüügina püütud harilikku karelesta (kui püügi piirnormiks on liidu õiguslikult siduva õigusaktiga määratud 0) koguses üle 15 %. 
            
            
               Artikkel 6d 
            
            
               Ruske soomuslest NAFO rajoonides 3LNO 
            
            
               1.Erandina määruse (EÜ) nr 1386/2007 artikli 4 lõikest 2 ei jäeta pardale NAFO rajoonides 3LNO kaaspüügina püütud rusket soomuslesta (kui püügi piirnormiks on liidu õiguslikult siduva õigusaktiga määratud 0) koguses üle 2500 kg või 10 %, olenevalt sellest, kumb on suurem. 
            
            
               2.Kui NAFO poolt lepinguosalistele ettenähtud, ilma varu osa kindlaks määramata ruske soomuslesta püügi piirnorm on ammendatud, ei jäeta pardale kaaspüügina püütud rusket soomuslesta koguses üle 1250 kg või 5 %, olenevalt sellest, kumb on suurem.
            
            
               Artikkel 6e 
            
            
               Meriahven NAFO rajoonis 3M 
            
         
         
            
               Kui meriahvena sihtpüük NAFO rajoonis 3M on ajutiselt peatatud, kuna aastaset püügist 50 % piir on täidetud, ei jäeta pardale NAFO rajoonis 3M kaaspüügina püütud meriahvenat koguses üle 1250 kg või 5 %, olenevalt sellest, kumb on suurem. “ 
            
            
               Artikkel 2
            
            
               Jõustumine 
            
            
               Käesolev määrus jõustub järgmisel päeval pärast selle avaldamist Euroopa Liidu Teatajas. 
            
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 18.4.2017
            
         
         
            
                  
                     (1)
                  Nõukogu 28. detsembri 1978. aasta määrus (EMÜ) nr 3179/78 Euroopa Majandusühenduse sõlmitud Loode-Atlandi tulevase mitmepoolse kalastuskoostöö konventsiooni kohta (EÜT L 378, 30.12.1978, lk 1).
               
               
                  
                     (2)
                  Komisjoni 18. novembri 2014. aasta delegeeritud määrus (EL) 2015/98, mis käsitleb Euroopa Parlamendi ja nõukogu määruse (EL) nr 1380/2013 artikli 15 lõikes 2 osutatud liidu rahvusvaheliste kohustuste kohaldamist vastavalt rahvusvahelisele Atlandi tuunikala kaitse konventsioonile ja Loode-Atlandi tulevase mitmepoolse kalanduskoostöö konventsioonile (ELT L 16, 23.1.2015, lk 23–26).